## Rješenje kojim se trgovačkom društvu Istarska kreditna banka Umag d.d., Umag, odobrava prospekt o izdavanju 30.000 redovnih dionica na ime, privatnom ponudom

### NN 59/2008 (26.5.2008.), Rješenje kojim se trgovačkom društvu Istarska kreditna banka Umag d.d., Umag, odobrava prospekt o izdavanju 30.000 redovnih dionica na ime, privatnom ponudom

# HRVATSKA AGENCIJA ZA NADZOR FINANCIJSKIH USLUGA

**2014**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), temeljem zahtjeva društva Istarska
kreditna banka Umag d.d., Ernesta Miloša 6, Umag, za odobrenje prospekta o
izdavanju dionica privatnom ponudom, Uprava Hrvatske agencije za nadzor
financijskih usluga je na sjednici održanoj 15. svibnja 2008. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Istarska kreditna banka Umag d.d., Ernesta Miloša 6,
Umag«, odobrava se prospekt o izdavanju 30.000 redovnih dionica na ime,
privatnom ponudom, ukupne vrijednosti od 33.000.000,00 kuna, pojedinačne
nominalne vrijednosti 1.100,00 kuna po dionici.
2. Ovo rješenje objaviti će se u »Narodnim novinama«.

```
Obrazloženje
```

Trgovačko društvo Istarska kreditna banka Umag d.d., Ernesta Miloša 6, Umag (u
daljnjem tekstu: Izdavatelj), podnijelo je Hrvat­skoj agenciji za nadzor
financijskih usluga (u daljnjem tekstu: Agencija), 11. travnja 2008. godine,
zahtjev za odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (»Narodne novine«
br. 84/02, 138/06, u daljnjem tekstu: ZTVP) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine« broj
118/03, u daljnjem tekstu: Pravilnik), a 23. trav­nja, 2. svibnja i 9. svibnja
2008. godine izmjene i dopune prospekta i dokumentacije.
U provedenom postupku je utvrđeno da je glavna skupština Izdavatelja dana 4.
travnja 2008. godine donijela Odluku o nakani povećanja temeljnog kapitala
društva privatnom ponudom (u daljnjem tekstu: Odluka skupštine).
Sukladno Odluci skupštine, temeljni kapital Izdavatelja povećat će se s iznosa
od 129.800.000,00 kuna, za iznos od 33.000.000,00 kuna na iznos od
162.800.000,00 kuna, izdavanjem 30.000 redovnih dionica na ime, u
nematerijaliziranom obliku, nominalne vrijednosti 1.100,00 kuna po dionici,
privatnom ponudom.
Rok za upis i uplatu dionica predmetnog izdanja, sukladno Odluci skupštine,
iznosi 15 dana od dana dostave prospekta dioničarima Izdavatelja, a danom
dostave podrazumijeva se dan upućenja preporučenog pisma Izdavatelja.
Pravo na upis dionica predmetnog izdanja pripada isključivo dioničarima
Izdavatelja koji su bili dioničari Izdavatelja na dan 04. travnja 2008. godine,
s tim da svaki takav dioničar ima pravo na upis određenog broja dionica
proporcionalnog udjelu u dotadašnjem temeljnom kapitalu Izdavatelja, prema
stanju na vlasničkom računu koji se vodi pri Središnjoj depozitarnoj agenciji
d.d., Zagreb, Heinezelova 62/a odnosno u knjizi dionica Izdavatelja za dionice
koje nisu dematerijalizirane, te na upis dodatnih dionica u slučaju da neki od
dioničara ne iskoriste svoje pravo upisa i uplate, i to sukladno njegovom
proporcionalnom udjelu u dotadašnjem temeljnom kapitalu.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano i uplaćeno 90 % dionica koje se namjeravaju
izdati.
Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
Ocjenjujući utvrđeno činjenično stanje, Agencija je utvrdila da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. ZTVP-a.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog rješenja.

Klasa: UP/I-451-04/08-11/8
Urbroj: 326-111/08-8
Zagreb, 15. svibnja 2008.

Zamjenik
predsjednika Uprave
**Ivo Šulenta**, v. r.

Rješenje, NN 59/2008-2014
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)